



**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**27.10.2017**

Ca urmare a solicitării de emitere a acordului de mediu depusă de MUNICIPIUL BISTRIȚA, cu sediul în municipiul Bistrița, Piața Centrală, nr. 6, județul Bistrița-Năsăud, înregistrată la Agenţia pentru Protecţia Mediului Bistriţa-Năsăud cu nr. 11.878/19.10.2017, *ultima completare cu nr. 12.026/23.10.2017*, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr. 49/2011, cu modificările și completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *25.10.2017*, că proiectul: *"Scoatere definitivă din fondul forestier național a suprafeței de 5202 m2, cu compensare echivalentă a suprafeței și bonității"- necesară pentru obiectivul "Extindere pârtie de schi din cadrul Complexului Sportiv Polivalent din municipiul Bistrița, localitatea componentă Unirea", propus a fi amplasat în: localitatea componentă Unirea, municipiul Bistrița, str. Aerodromului, nr. 33, județul Bistriţa-Năsăud,* **nu se supune evaluării impactului asupra mediului şi nu se supune evaluării adecvate.**

**Justificarea prezentei decizii**:

**I**. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la:*

***-*** *punctul 1, lit.d): "împădurirea terenurilor pe care nu a existat anterior vegetație forestieră sau* ***defrișarea în scopul schimbării destinației terenului****";*

***-*** *punctul 13, lit. a): "orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului";*

*b) proiectul stabilește modalitățile de realizare a scoaterii din fond forestier național a unei suprafețe de teren necesară pentru reconfigurarea traseului actual al pârtiei de schi în vederea omologării.*

***a) situația actuală****: investiția realizată de municipiul Bistrița: Pârtie de schi și utilități (în Complexul Sportiv Polivalent din municipiul Bistrița, localitatea componentă Unirea), reglementată de către A.P.M. Bistrița-Năsăud prin D.E.Î. nr. 958/09.12.2011, revizuită la 15.06.2016, nu a putut fi omologată de către Ministerul Turismului datorită neomogenității pârtiei de schi din punct de vedere al gradului de dificultate (în primii 200 m de coborâre înclinarea pantei este între 39-40,6%, iar pe restul traseului între 8-28%).*

*Pârtia nu poate fi inclusă în circuitul turistic neomologată, fapt ce a condus la necesitatea modifcării traseului inițial prin realizarea unei bucle în prima parte a pârtiei, a cărei pantă să se înscrie în limitele de siguranță impuse de legislația în vigoare.*

***b) situația propusă****: suprafața de teren în discuție face parte din fondul forestier administrat de O.S.M. Bistrița R.A., U.P. I Bistrița, amenajamentul silvic fiind aprobat prin ordin de ministru.*

*Suprafața propusă pentru scoaterea din fond forestier este de 0,5202 ha, face parte din u.a. 77 B (care are o suprafață din totalul de 14,20 ha), parcelă cu arboret tânăr, cu vârsta medie de 45 ani, din categoria molidiș în afara arealului artificial, de producție mijlocie,cu o consistență de 0,7 la data elaborării amenajamentului silvic (2014).*

*Sunt propuși pentru defrișare* ***210 arbori****, astfel: 53 molid, 8 gorun, 13 plop tremurător, 63 carpen, 3 cireș și 70 paltin de munte, cu un volum total* ***de 57 m3****.*

*Se propune pentru împădurire suprafața de* ***2,62 ha****, teren fără vegetație forestieră, alipit de un trup de pădure intrat recent în administrarea Ocolului Silvic Municipal Bistrita R.A. (conform Titlului de proprietate nr. 575666 eliberat în baza Ordinului prefectului nr. 214/25.08.2017), preluată de la Ocolul Silvic Bistrița (din cadrul Direcției Silvice Bistrița), respectiv u.a. 116 A (pentru care amenajamentul silvic este aprobat prin ordin de ministru).*

*Pentru terenul care se va împăduri, conform descrierilor parcelare pentru zona limitrofă, formula recomandată pentru împădurire este 6MO 2FA 2DT (diverse esențe tari) și aleasă de proiectant,* ***conform datelor din amenajamentul silvic și a compoziției-țel stabilită de amenajist*** *pentru unitatea amenajistică limitrofă, în concordanță cu funcțiile pădurii și gospodărirea durabilă a acesteia.*

*Accesul la zona care se va împăduri se asigură pe drumurile locale și forestiere existente.*

*c) asigurarea utilităților: nu este cazul;*

*d) în etapa de realizare a investiţiei şi după punerea în funcţiune a obiectivului nu se utilizează substanţe toxice şi periculoase sau tehnologii care să inducă risc de accidente;*

*e) proiectul are efecte cumulative cu alte proiecte/construcții de același tip existente în zonă, dar efectul cumulat este nesemnificativ;*

*f) nu se vor utiliza resurse naturale în etapa de realizare a investiției;*

*g) proiectul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*h) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*i) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*j) anunţul privind solicitarea de obținere a acordului de mediu a fost mediatizat prin: afişare la sediul și pe site-ul titularului, la sediul Primăriei municipiului Bistrița, publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat pe durata desfășurării procedurii de emitere a actului de reglementare.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, completată cu modificări prin Legea 49/2011 cu modificările și completările ulterioare ÷ amplasament în afara ariilor naturale protejate;*

Condiţii de realizare a proiectului:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor afectate de lucrări.*

*3. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*4. Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

*5. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi, uleiuri, etc.).*

*6. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.*

*7. Se interzice accesul de pe amplasament pe drumurile publice cu utilaje şi mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare şi sistem colector de ape uzate.*

*8. Nu este necesară organizare de șantier.*

*9. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor;*

*10. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante),*

*11. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi;*

*12. La execuția lucrărilor se vor respecta întocmai cele menționate în memoriul de prezentare – date, parametri – justificare a prezentei decizii.*

***13. Lucrările de executare a proiectului se vor realiza numai după obţinerea aprobării de dezvoltare din partea Gărzii Forestiere, definită conform Hotărârii Guvernului nr. 445/2009, art 2. lit. b, cu respectarea Ordinului M.M.A.P. nr. 694/2016.***

*14. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare.*

**Prezentul act de reglementare este valabil pe toată perioada punerii în aplicare a proiectului, dacă nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de HG 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odata cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc conditiile cerute de legislatia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr.554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU

AVIZE, ACORDURI, AUTORIZAŢII,

biolog-chimist Sever Ioan ROMAN ing. Marinela Suciu

ÎNTOCMIT,

ing. Georgeta Cosma